KIRJALLINEN KYSYMYS P-2583/00 esittäjä(t): Nelly Maes (Verts/ALE) komissiolle. Turvallisempia autojen puskureita koskevat toimet.



Virallinen lehti nro 081 E , 13/03/2001 s. 0152 - 0153



KIRJALLINEN KYSYMYS P-2583/00 esittäjä(t): Nelly Maes (Verts/ALE) komissiolle (25. heinäkuuta 2000) Aihe: Turvallisempia autojen puskureita koskevat toimet Euroopan teillä kuolee vuosittain 42 500 henkeä, joista 9 300 on jalankulkijoita ja pyöräilijöitä. Suurin osa näistä jalankulkijoista ja pyöräilijöistä on joko nuoria tai vanhuksia. Tämän tilanteen vuoksi komissio esitti maaliskuussa 2000 joukon ensisijaisia tavoitteita jalankulkijoiden ja pyöräilijöiden turvallisuuden parantamiseksi. Komission jäsenen Erkki Liikasen lupaamaa direktiiviä, jonka mukaisesti autoteollisuuden olisi käytettävä neljää tieteellisen tutkimuksen tuloksena kehitettyä testiä, odotettiin keväällä 2000, mutta sitä ei ole vieläkään annettu. Neljän testin avulla oli tarkoitus vähentää vammoja, joita jalankulkijat ja pyöräilijät saavat yhteentörmäyksissä autojen puskureihin ja konepelteihin. Tutkimukset ovat osoittaneet, että täten voitaisiin vuosittain säästää 2 175 henkeä EU:ssa. On syytä kysyä, miksi tätä luvattua ja todella tarpeellista direktiiviä ei ole vieläkään hyväksytty. Viivästyminen merkitsee sitä, että EU:n alueella kuolee joka kuukausi 175 ihmistä, joiden henki olisi voitu direktiivin avulla säästää. Aikooko komissio esittää direktiivin? Jos vastaus on myönteinen, tarkalleen milloin? Jos vastaus on myönteinen, sisällyttääkö komissio direktiiviin kaikki neljä testiä (jalat, lantio, lapsen pää ja aikuisen pää) ihmishenkiä säästääkseen? Jos vastaus on myönteinen, tekeekö komissio testeistä ja niihin liittyvistä turvallisuusvaatimuksista pakollisia kaikissa uusissa autoissa? Jos vastaus on kielteinen, voiko komissio esittää vakuuttavia perusteita sille, ettei tätä ihmishenkiä säästävää direktiiviä ole ainakaan vielä annettu? Erkki Liikasen komission puolesta antama yhteinen vastaus kirjallisiin kysymyksiin P-2131/00, P-2133/00, P-2155/00, P-2156/00, P-2157/00, P-2158/00, E-2239/00, E-2385/00, E-2410/00, E-2462/00, P-2482/00, P-2493/00, P-2503/00, P-2579/00, P-2583/00, E-2610/00 ja P-2760/00 (8. syyskuuta 2000) Komissio on yhtä mieltä Euroopan parlamentin kanssa liikenneturvallisuuden parantamisesta yhteisössä ja useiden parlamentin jäsenten kysymyksissä esitetyistä huolenaiheista. Liikenneturvallisuutta parantavat ja uhrien määrää vähentävät toimenpiteet ovat yksi komission politiikan ensisijaisista tavoitteista. Komissio on vakuuttunut siitä, että vastuu liikenneturvallisuuden parantamisesta kuuluu jokaiselle, eli yhteisölle, jäsenvaltioiden kansallisille, alueellisille ja paikallisille viranomaisille, moottoriajoneuvoteollisuudelle sekä tielläliikkujille itselleen. Toteutettavia toimenpiteitä ovat infrastruktuurin parantaminen, tielläliikkujien ja kuljettajien koulutus, liikennesäännöt ja tekniset tarkastukset sekä moottoriajoneuvojen aktiivista ja passiivista turvallisuutta koskevat säännökset. Kuten jotkut parlamentin jäsenet mainitsivat, komissio on 17. maaliskuuta 2000 antamassaan tiedonannossa EU:n liikenneturvallisuuden painopisteet Seurantakertomus ja toimenpiteiden asettaminen tärkeysjärjestykseen(1) yksilöinyt jalankulkijoille ja pyöräilijöille turvallisemmat tyyppihyväksytyt auton etuosat sekä mahdollisen käyttöä koskevan lainsäädännön ensisijaisiksi liikenneturvallisuustoimenpiteiksi lyhyellä ja keskipitkällä aikavälillä. Komissio on hyvin tietoinen jalankulkijoita ja polkupyöräilijöitä koskevista riskeistä tieliikenneonnettomuuksissa. Jalankulkijoiden suojelemisesta on käyty asianosaisten kesken intensiivistä keskustelua viime kuukausina. Kaikkia osapuolia, myös ajoneuvojen valmistajia, on kuultu, ja kaikilla on ollut mahdollisuus tehdä ehdotuksensa parhaasta lähestymistavasta. Näissä keskusteluissa on myös pohdittu onnettomuustilanteissa turvallisempien auton etuosien teknisiä vaatimuksia. Autojen suunnitteleminen siten, että ne aiheuttavat hitaalla nopeudella tapahtuvissa onnettomuuksissa jalankulkijoille vähemmän vammoja, on teknisesti monimutkainen kysymys. Se vaatii uutta lähestymistapaa, jota ei ole aikaisemmin kokeiltu. Ajoneuvojen passiiviseen turvallisuuteen keskittyvissä akateemisissa instituutioissa Euroopassa on tehty paljon työtä suorituskykystandardien kehittämiseksi. Tällä alalla Eurooppa on johtavassa asemassa. Toteutettavien toimenpiteiden on perustuttava vakiintuneisiin tieteellisiin arviointiprosesseihin. Tämä on aikaa vievää työtä eikä sitä ole vielä saatu päätökseen. Keskustelujen aikana ajoneuvojen valmistajat ovat esittäneet teknisiä vaatimuksia koskevan sitoumusluonnoksen. Koska useita teknisiä ongelmia on vielä ratkaisematta, komissio on pyytänyt yhteistä tutkimuskeskustaan osallistumaan arviointeihin. Komissio on halukas jatkamaan kaikkien asianosaisten kuulemista ja tiedottamaan keskusteluissa saavutetusta edistyksestä parlamentille alkusyksystä. Se ei tee myönnytyksiä vammojen vähentämisen tavoitteesta, mutta toteaa, että on välttämätöntä löytää nykyisen tietämyksen tason mukaiset parhaat tekniset ratkaisut. (1) KOM(2000) 125 lopullinen.